OBH 1359/1999.
Az állampolgári jogok országgyűlési biztosa általános helyettesének jelentése
Ügyintéző: dr. Kristó Annamária

Eljárás megindulása:

Állampolgári panaszt nyújtottak be Hivatalomhoz Érd, Lőcsei utca lakói, mert a szomszédságukban működő KÁDÁR TRANS fuvarozó magánvállalkozás évek óta rendkívül zavarja a családi házas övezetben élők nyugalmát, mivel a tevékenység nagy zajjal és bűzzel jár.

A panaszosok sérelmezték továbbá azt is, hogy évek óta hiába fordulnak az illetékes hatóságokhoz (KÖJÁL, Köztársasági Megbízott, Érdi Polgármesteri Hivatal) beadványaikra érdemi intézkedés nem történik

A panasszal összefüggésben felmerült az érintettek Alkotmányban biztosított jogbiztonsághoz és az egészséges környezethez való joguk sérelmének a közvetlen veszélye, ezért az ügyben vizsgálatot indítottam.

Érintett alkotmányos jog:

A jogbiztonsághoz való jog. Alkotmány 2. § (1) A Magyar Köztársaság független, demokratikus jogállam.

Az egészséges környezethez való jog. Alkotmány 18. § A Magyar Köztársaság elismeri és érvényesíti mindenki jogát az egészséges környezethez.

Jogszabályi háttér:

80/1999. (VI. 11.) Korm. Rendelet
a telepengedély alapján gyakorolható ipari és szolgáltató tevékenységekről, valamint a telepengedélyezés rendjéről

Tényállás és a vizsgálat megállapításai:

A beadványból megállapítottam, hogy 1992-ben a Kádár Trans Kereskedelmi Szállítmányozó és Fuvarozó Kft. ügyvezető igazgatója telephely engedélyezési kérelmét az Érdi Polgármesteri hivatal elutasította, mert a kérelemnek alapvető alaki és tartalmi hiányosságai voltak, továbbá a kérelmező a hiánypótlásra való felhívásnak sem tett eleget. A Köztársasági Megbízott Hivatalánál a vállalkozó a határozat ellen fellebbezéssel élt, ahol a fellebbezésnek helyt adtak és az első fokú hatóságot új eljárásra, utasították.

A Kádár Trans telephely engedélyezési eljárása során a városi tiszti főorvos 1992-ben kelt szakvéleményében a Lőcsei u. 37. szám alatt létesítendő műhely- és szabad-vámterületi raktár tárgyában megállapította, hogy a kamionjavító üzem működése a környezetet zajjal és levegőszennyeződéssel fogja terhelni. A tiszti főorvos a beérkező lakossági panaszokat jogosnak ítélte meg és javaslatot tett az akkori polgármesternek az engedély nélküli telephely ipari övezetbe való áthelyezésére. A tiszti főorvos a fentiek alapján a kamiontelep működésének engedélyezését közegészségügyi szempontból határozottan ellenezte.

Az állampolgári panasz kivizsgálására az Obtv. 18. § (3) bekezdésében biztosított jogkörömnél fogva felkértem érd város polgármesterét a panasz kivizsgálására.

A vizsgálat eredményeként megállapítottam, hogy a Kádár Trans Nemzetközi Kereskedelmi és Fuvarozó Kft. (Érd, Lőcsei u. 37-39. szám alatt) a tevékenységét 1991-ben kezdte meg. Az üzemeltetés alapja a KDV Környezetvédelmi felügyelőség 9.725/1992. sz. szakhatósági állásfoglalása, a Buda Környéki Tűzoltóság 319/2/1992. sz. szakvéleménye és az érdi Rendőrkapitányság Közrendészeti és Közlekedési Osztályának véleménye, valamint Országos Munkavédelmi és Munkaügyi Főfelügyelőség által végzett munkavédelmi vizsgálat eredményeként került engedélyezésre.

A vállalkozás időközben nagyságrendileg megnőtt és ezzel összefüggésben sértette mások érdekeit, zavarta a lakosság nyugalmát, ezért a városi Polgármesteri Hivatal 1999. 10. 01-től az ipari tevékenység megtiltásáról rendelkezett. 

A Közigazgatási Iroda határozatában megállapította, hogy a Kádár Trans Kft. Tevékenységének folytatásához II. fokú határozat rendelkezett még 1992-ben. A telephelyen a fuvarozó Kft. azóta is úgy működik, hogy nincs meg valamennyi szükséges szakhatósági hozzájárulása, nem rendelkezik a jogerős műszaki használatbavételi engedéllyel. Az üzemeltetés során a lakossági panaszbejelentések állandósultak és a helyszínen tapasztaltak alapján az ÁNTSZ állásfoglalásában a panaszokat jogosnak ítélte meg. 

Az üzemeltető a Polgármesteri Hivatal többszöri felszólítása ellenére sem tudta úgy működtetni a telepet, hogy mások érdekeit ne sértette volna A nagyságrendileg is megnőtt vállalkozás más telephelyen történő üzemeltetése lett volna a megoldás. A hivatal határozatában megállapította azt is, hogy a Kádár Trans Kft. Nem rendelkezik  a hozzájáruló szakhatósági állásfoglalásokkal, a jogerős műszaki használatbavételi engedéllyel, és a szomszédos ingatlanok hozzájáruló nyilatkozatával. A felszámolásra ill. áthelyezésre adott határidő pedig csak az eljárás további elhúzódását eredményezhette volna lakó környezet folyamatos veszélyeztetése mellett. 

A határozat ellen a vállalkozó fellebbezéssel élt a Pest Megyei Közigazgatási Hivatalnál, ahol Érd Város Önkormányzat Jegyzőjének a 4-12999-11/99. számú határozatát helybenhagyták.

Az Érdi polgármester megkeresésemre arról értesített, hogy a Kft. levélben arról tájékoztatta, hogy a határozat végrehajtásáról gondoskodott, és a cég felszámolásával a gépkocsik nagy részét értékesítette. A telephelyen csak a meglévő járművek tárolása folyik azok értékesítéséig, és csak próba utakra járnak. 

Az Érdi Polgármesteri Hivatal 1999. december 14-én helyszíni szemlét tartott a jogerős határozat végrehajtásának ellenőrzése végett. A szemlén egyértelműen megállapítást nyert, hogy a telepen fuvarozási tevékenység nem folyik.

Vizsgálatom során megállapítottam, hogy a családi házas lakóövezetben 1992 óta engedély nélkül működő vállalkozás sértette az ott élők egészséges környezethez fűződő az Alkotmányban biztosított alapvető emberi jogát, valamint a jogbiztonsághoz fűződő alkotmányos joguk is sérelmet szenvedett, mert az önkormányzat az ott élők tiltakozása ellenére csak hosszú évek során tudott érvényt szerezni a lakosság jogos érdekeinek.

Tekintettel arra, hogy fellépésemet követően a megállapított alkotmányos jogokkal összefüggésben felmerülő visszásságoknak az orvoslására az Érdi Önkormányzat saját hatáskörében haladéktalanul megtette a szükséges intézkedéseket és ellenőrizte annak végrehajtását is, az ügyben ajánlást nem teszek. 

Budapest, 2000. február 14.

Dr. Polt Péter